Vruntlichen grut mit vermogen alles guden stets touoren etc. Ersamme vnd vorsuchtige gude vrunde vnd nachbere. Iuveren brieff habe ich entpfangen don vor mir lesen vnd in den besten vernommen wie Peter gyldmeister mich vor uch sworlich besagt vnd beclagt hat vmb viij tonnen erweyten, die ich sol von eme gekaufft haben. Ersamme gude vrunde, dar sollent jr in worheyt vpp weten, dat ich krege nicht mere dan iij tonnen erweyten van eme; dar sendet ich eme strax iij marc pennynge vor. Wer aber die anderen van eme gekaufft hat, dat mag er weten; dar weit ich als nicht von. Hette er eddere die andern wat von mir geclagt edder gesagt darumb edder vmb andersz, so wolt ich eme vnd den anderen gern haben to recht geholpen. Desglichen, gude vrunde, clagt auch Peter Alff vber mich vor uch vmb ij secke hoppen. Sollent jr auch in rechte worheyt weten, die tytd da ich mit eme koppsluge, do lag der hoppen noch in synem schepe vnd ich en sach de tytd den hoppen nicht, dar vpp verworworde ich mit eme, so dat er mir solde leueren twen secke guden verschen hoppen; dat gelobt er mir so to donde, vnd also sendet er mir twen secke hoppen vpp dat slotte; dat was olde hoppen vnd er behagt mir als nicht, dan er was nicht noch synem worden, als er mir gelobt hat. Also saget ich to eme: Peter Alff, du hast mir dine worde nicht gehalden, dan desere hoppen ist olde; weres tu in desem ryche to huse, so wolde ich den hoppen behalden; nw will ich ansehen, dat du vrembde bist vnd dir dynen hoppen wedder geben. Also beuale er Hans Hansson, ein koppgesellen, dat er solde den hoppen annemen vnd dat beste vor in dar mede don; alse det er vnd nam den hoppen to eme ere deser Peter Alff von hiere fuere; vnd lygt noch nw alhiere vnuerkofft, das dere genant Hans Hanson to gestanden hat vor dem wolgebornen gestrengen herren Stein Stwre, ryddere, dysses riches vorstendere, jn bywesen myns genedigen herren byschoff Magnus, byschoff to Abo, dem wolgebornen gestrengen herre Nyels Erickson, ryddere etc., auch andern guden mannen vt dessem lande vnd den ersammen burgermeystern vnd rathmannen der statt Abo vnd mir; als ir bas vernemmen, sollen jn uwer koppgesellen toschriben. Also, gude vrunde, meynt ick danck van uch vnd den uweren dar an verdint haben, so wert myn gude wille mir vor uch to arch gekeret wie dem allen. So see ich geren vnd wyl dar to helpen, dat gude vruntschafft vnd olde nachberschafft hiere nochmals als bis here beyde twuschen den uweren vnd den vnseren vruntlich gehalden sol werden; dat erkenne Gode, dem ich uch selig vnd gesunt beuele. Datum to Abo vpp mondaen vor sant Margareten dag anno Domini etc. nonagesimo primo. Jachim Flemyingh, vogt vpp Abo. Adress: Den ersammen vorsuchtigen vnd wyssen herren burgeremeystern vnd ratmannen der statt Danczigk, synen gunstigen vrunden.